ไทย ลาว สัมพันธ์แน่นแฟ้น ร่วมมือด้านพลังงานครบรอบ 50 ปี จากสายส่งไฟฟ้าแรงสูงต้นแรกสู่การพัฒนาสายส่งไฟฟ้าอาเซียนในอนาคต
ไทย ลาว สัมพันธ์แน่นแฟ้น ร่วมมือด้านพลังงานครบรอบ 50 ปี จากสายส่งไฟฟ้าแรงสูงต้นแรกสู่การพัฒนาสายส่งไฟฟ้าอาเซียนในอนาคต

นายศิริ จิระพงษ์พันธ์ รัฐมนตรีว่าการกระทรวงพลังงาน เปิดเผยความสัมพันธ์ด้านพลังงานระหว่างประเทศไทยและสาธารณรัฐประชาธิปไตยประชาชนลาว หรือ สปป.ลาว นับตั้งแต่วันที่ 16 ธันวาคม 2511 วันสำคัญทางประวัติศาสตร์ เป็นวันที่พระบาทสมเด็จพระปรมินทรมหาภูมิพลอดุลยเดช บรมนาถบพิตร เสด็จพระราชดำเนินไปทรงเป็นประธานในพิธีเปิดสายส่งไฟฟ้าแรงสูงจากฝั่งไทย ณ จังหวัดหนองคาย ข้ามไปยังฝั่งลาว ที่นครหลวงเวียงจันทน์ โดยร่วมกับพระบาทสมเด็จพระเจ้าชีวิตศรีสว่างวัฒนา แห่งราชอาณาจักรลาว ณ แพปะรำพิธีกลางแม่น้ำโขง จังหวัดหนองคาย นับเป็นครั้งแรกของอาเซียนที่มีการเชื่อมโยงระบบไฟฟ้าระหว่างประเทศ นับจากวันนั้นจนถึงปัจจุบันเป็นเวลา 50 ปี ที่ไทยและ สปป.ลาว ร่วมมือเชื่อมระบบไฟฟ้าระหว่างกันอย่างต่อเนื่อง 
โดยมีการพัฒนาระบบส่งไฟฟ้า การพัฒนาโครงการผลิตไฟฟ้า การซื้อขายไฟฟ้า แลกเปลี่ยนด้านเทคนิควิชาการ ตลอดจนการพัฒนาบุคลากรระหว่างการไฟฟ้าของทั้งสองประเทศ รวมถึงการพัฒนาให้เกิดการเชื่อมโยงเครือข่ายระบบไฟฟ้าทั่วทั้งอาเซียน โดยมีโครงการซื้อขายไฟฟ้า สปป.ลาว ไทย และมาเลเซีย ซึ่งสปป.ลาว ขายไฟฟ้าให้มาเลเซียผ่านระบบส่งไฟฟ้าของไทยไม่เกิน 100 เมกะวัตต์ เริ่มนำร่องตั้งแต่เดือนมกราคม 2561 และพัฒนาเพิ่มเติมเป็นการเชื่อมโยงระบบไฟฟ้า 4 ประเทศ ภายหลังจากการประชุมรัฐมนตรีอาเซียนด้านพลังงาน ครั้งที่ 36 เมื่อเดือนตุลาคมที่ผ่านมา 
โดยเพิ่มจาก สปป.ลาวไปสิงคโปร์ผ่านระบบสายส่งของไทยและมาเลเซีย ทำให้มีการเพิ่มปริมาณการรับซื้อไฟฟ้า จาก 100 เป็น 300 เมกะวัตต์ นับเป็นก้าวสำคัญของการซื้อขายไฟฟ้าระหว่างอาเซียนอย่างเป็นรูปธรรมเพื่อความมั่นคงด้านพลังงานและการขยายตัวทางเศรษฐกิจ

อย่างไรก็ตาม ความร่วมมือต่างๆ ด้านพลังงานในลักษณะของการพึ่งพากันของประเทศในภูมิภาคนี้ นอกจากเพื่อความมั่นคงด้านพลังงานแล้วยังผลักดันเศรษฐกิจในภูมิภาคให้เจริญก้าวหน้าอย่างยั่งยืนด้วย